《咏史三十一首 其十九》
明代·黄毓祺

晋室胡然东，起于镇建业。露次躬甲胄，遍移四方檄。

稽留斩督运，北征期刻日。推心司马导，每事必咨决。

江河既云异，神州宜戮力。何至作楚囚，言之殊激烈。

究竟君臣间，复雠不甚切。初无大机用，小小自树立。

接士则以谦，足用则以啬。政事以清净，主谋技粗毕。

尔时有心人，吾敬祖生逖。纠合谱骁健，言于安东曰。

戎胡毒中土，遗民苦残贼。人皆思自奋，命将出师急。

诚使如逖者，部署相统率。望风争响应，岂患无豪杰。

渡江抵中流，慷慨歌击楫。誓必清中原，不信如皦日。

先是两主簿，司州同寝息。此声非恶声，起舞自中夕。

良马轻著鞭，果先刘越石。尝闻伐猃狁，诗人美尹吉。

所以能成功，张仲在君侧。然则士雅军，岂非茂宏责。

当其初遣时，应请聊塞白。簿具千人廪，布止三千疋。

起冶自铸兵，铠仗曾不给。迄夫驻雍邱，甘苦共士卒。

约已务施予，新附勤抚纳。经略河以南，荡焉剪荆棘。

练兵仍积谷，指顾取河北。国将有内难，王刘方搆隙。

大功知不遂，怏怏抱病殁。江左遽偏安，不思进咫尺。

谁料王丞相，衰飒至此极。其心爱一隅，用之恐并失。

幽冥逢镇西，可能无愧色。即今寰海沸，龙蛇正杂遝。

咿喔邻鸡鸣，时贤酣枕席。我此一瓣香，敬为豫州爇。

作者简介：黄毓祺（1579－1649），明末抗清义士。字介之，号大愚，南直隶常州府江阴县(今属江苏省)人。天启间贡生。明亡，参加江阴抗清守城战斗，后潜往城外，谋求援兵。城破，伏处乡间，伺机再起。次年在浙江舟山起师抗清失败，逃至泰州一寺庙被捕入狱，因不肯屈服，死于南京狱中。